Deċiżjoni tat-Tribunal Industrijali ordnat kumpens ta’ €2,500 lill-impjegata ta’ Gafa Saveways Ltd wara li rriżulta li din kienet vittma ta’ tkeċċija inġusta. Dan il-każ kien ippreżentat quddiem it-Tribunal Industrijali minn Dr Joanne Vella Cuschieri f’isem it-Taqsima Ikel u Ospitalità tal-General Workers’ Union – li kienet qiegħda tiddefendi d-drittijiet tal-impjiegata involuta – f’Marzu tal-2013. Il-każ kellu bidu meta Gafa Saveways Ltd rebaħ kuntratt ta’ tindif fid-Dipartiment tat-Trasfużjoni tad-Demm u minkejja li skont il-liġi kuntrattur ġdid hu obbligat li jżomm miegħu l-impjegati li kienu jaħdmu mal-kuntrattur preċedenti, f’dan it-Trasferiment ta’ Negozju ma seħħx hekk bil-konsegwenza li tliet impjiegati tilfu l-impjieg tagħhom. Waħda minnhom kienet proprju l-impjegata li rebħet il-kumpens. Skont xhieda preżentata kienet kontradetta r-raġuni li ġabet il-kumpanija Gafa Saveways Ltd li l-impjegata involuta kien itterminalha l-impjieg minħabba li l-amministrazzjoni tad-Dipartiment tat-Trasfużjoni tad-Demm ma kienx kuntent bix-xogħol li kienet tagħmel. Fil-fatt irriżulta li rappreżentant tad-dipartiment involut stqarr li l-impjegata kienet waħda mill-aħjar cleaners li kien hemm. Għal dawn ir-raġunijiet iċ-Chairperson tat-Tribunal Franco Masini sab lil kumpanija ħatja ta’ tkeċċija inġusta u ordna l-kumpens. Quddiem it-tribunal l-impjegata kienet assistita mis-Segretarju tat-Taqsima Ikel u Ospitalità Kevin Camilleri u minn Dr Abigail Critien mill-uffiċċju legali tal-GWU.